Si viatgeu al Regne Unit com a turistes, el més econòmic és endur-vos una quantitat limitada d'euros en efectiu i anar a una casa de canvi per obtenir lliures.
En cas que marxeu per una temporada llarga, podeu repetir la mateixa operativa per tenir diners en efectiu durant els primers dies.
No obstant, serà necessari que tan aviat com us sigui possible obriu un compte bancari on pugueu fer transferències des del vostre compte a Catalunya.
Per conèixer els passos a seguir, podeu visitar l'apartat " Obrir un compte bancari ".
El primer pas sempre és denunciar el robatori a la policia.
Per això, cal que us dirigiu a la comissaria més propera i informeu sobre què ha passat.
Els agents us donaran un extracte que necessitareu per demanar, tot seguit, un nou passaport a l'ambaixada o consolat espanyol.
Aquestes institucions són les úniques que poden expedir-vos el passaport o document per retornar al país d'origen.
També poden donar-vos suport en altres gestions, com ara el viatge de tornada, posar-vos en contacte amb la família o facilitar-vos informació.
Recordeu que la Delegació de la Generalitat al Regne Unit i Irlanda també pot oferir-vos suport i assessorament.
Aquest carnet és un servei de la International Student Identity Card Association per a estudiants a partir de 12 anys que estiguin cursant qualsevol ensenyament del sistema educatiu reconegut oficialment.
Permet descomptes en entrades a museus, teatres, residències universitàries, etc. Els avantatges que s'apliquen dependran de cada país.
Podeu sol·licitar-lo a qualsevol Punt d'Informació Juvenil de l' Agència Catalana de la Joventut.
Per obtenir-lo, cal que presenteu el DNI, una fotografia de carnet i el justificant de la matrícula dels estudis que curseu.
Per a qualsevol problema amb el contracte de lloguer, així com també en altres àmbits com salut, educació, treball, economia, drets i deures, etc., podeu consultar la web de Citizens Advice Bureau, on us resoldran les vostres consultes de forma gratuïta.
Teniu més informació al punt " Serveis d'assessorament ".
Per treballar al Regne Unit no necessiteu cap document, només cal sol·licitar el National Insurance number (NIN), és a dir, el número de la Seguretat Social britànic.
Podeu trobar més informació sobre com obtenir-lo en aquest portal web.
Si esteu cobrant la prestació per desocupació i viatgeu fora del país, heu de notificar-ho sempre a la vostra oficina del Servei Públic d'Ocupació Estatal.
Com a treballadors beneficiaris d'aquesta prestació, teniu dret a continuar-la percebent si us traslladeu a un estat membre de l'Espai Econòmic Europeu (EEE) per buscar feina.
Recordeu que en aquest cas serà imprescindible que us inscrigueu com a demandant d'ocupació al país de destí.
Podeu consultar els requisits que cal complir i el procés a seguir per sol·licitar-ho a la pàgina web del Servei Públic d'Ocupació Estatal o trucant al telèfon d'atenció al ciutadà: 901 11 99 99.
Per traduir a un altre idioma un títol universitari necessiteu un traductor jurat.
Tant si el títol és en català com si és en castellà i necessiteu traduir-lo a l'anglès, trobareu informació sobre professionals que us poden ajudar a l'apartat de " Legalitzacions i traduccions ".
Per estar segurs que el currículum s'entén a l'estranger, una bona opció és seguir la pauta del model europeu.
De totes formes, hi ha altres opcions també vàlides.
Trobareu tota la informació a l'apart " Fer el currículum ".
L'atenció sanitària pels ciutadans de la UE és completament gratuïta amb la Targeta Sanitària Europea (TSE).
Per saber com sol·licitar-la i conèixer els serveis mèdics i d'urgències que teniu al Regne Unit, podeu consultar l'apartat " Sistema sanitari ".
Si busqueu un lloc per viure al Regne Unit, a l'apartat " Cercar allotjament " teniu les principals webs de consulta segons si us interessa el lloguer d'un pis o habitació, viure a casa d'una família, en una residència universitària, etc. Tot i això, una opció força habitual és buscar allotjament un cop ja s'ha arribat al Regne Unit.
En aquest sentit, primer hauríeu de buscar un allotjament temporal (hostal, alberg, B&B, hotel...) i llavors anar concertant visites de pisos.
Al Regne Unit teniu una gran varietat de centres on s'imparteixen cursos d'anglès per a persones estrangeres.
En el cas de Londres, els diferents districtes ofereixen cursos força econòmics, i alguns fins i tot són gratuïts.
Per a més informació, consulteu la pàgina web del vostre districte.
Per veure més opcions per a l'aprenentatge de l'anglès al Regne Unit, visiteu l'apartat " Estudiar anglès " d'aquest portal web.
Al Regne Unit no hi ha un únic títol que es demani per acreditar el nivell d'anglès a l'hora d'estudiar o treballar.
En tot cas, dependrà de cada centre formatiu o empresa.
No obstant, sovint un bon nombre de companyies i universitats utilitzen l'IELTS (International English Language Testing System) per avaluar el nivell d'anglès dels seus candidats.
A través d'aquesta prova es qualifica el nivell de la comprensió lectora, l'expressió escrita, l'expressió oral i la comprensió auditiva.
Podeu avaluar-vos de l'IELTS a través del British Council.
Si heu cotitzat al Regne Unit, teniu dret a percebre una prestació britànica per desocupació, que es coneix amb el nom de " Jobseeker's Allowance ".
Podeu sol·licitar-la per telèfon o internet.
Si les cotitzacions realitzades al Regne Unit no compleixen el període mínim exigit per la normativa britànica per accedir a la prestació, podeu demanar l'acumulació de cotitzacions amb els períodes cotitzats a l'estat espanyol que no s'hagin utilitzat per demanar una prestació anterior.
Si us heu quedat sense feina al Regne Unit i voleu tornar a Catalunya, podeu demanar l'exportació de la prestació per desocupació britànica.
Trobareu tota la informació sobre els processos a seguir en cada cas al Ministeri de Treball i Seguretat Social.
Els requisits que us poden demanar per llogar un pis a Londres dependran totalment del propietari.
Ara bé, els documents que sempre necessitareu tenir a mà són aquells que demostrin la vostra capacitat de solvència per poder fer front al pagament del pis com, per exemple, el contracte de lloguer d'un pis anterior, el contracte de treball o el compte bancari que certifiqui ingressos suficients per pagar el lloguer establert.
A banda de tota la documentació que us puguin demanar, recordeu que generalment haureu d'abonar també un dipòsit d'almenys sis setmanes.